Document ID: 32010R0925

KOMMISSIONENS FORORDNING (EU) Nr. 925/2010
af 15. oktober 2010
om ændring af beslutning 2007/777/EF og forordning (EF) nr. 798/2008 for så vidt angår transit af fjerkrækød og fjerkrækødprodukter fra Rusland gennem Unionen
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF (1), særlig artikel 10, stk. 2, litra c),
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (2), særlig artikel 8, indledningen, artikel 8, stk. 1, første afsnit, og artikel 9, stk. 4, litra c), og
ud fra følgende betragtninger:
(1)
Ved Kommissionens beslutning 2007/777/EF af 29. november 2007 om dyre- og folkesundhedsbetingelser og standardcertifikater for import fra tredjelande af visse kødprodukter og behandlede maver, blærer og tarme til konsum og om ophævelse af beslutning 2005/432/EF (3) fastsættes der bestemmelser om import til samt transit og oplagring i Unionen af sendinger af kødprodukter som defineret i punkt 7.1 i bilag I til Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (4). Nævnte beslutning omfatter også lister over tredjelande og dele af tredjelande, hvorfra import, transit og oplagring af disse varer er tilladt, standardfolke- og dyresundhedscertifikater samt oplysninger om, hvilken behandling produkterne skal underkastes.
(2)
Der er i del 2 i bilag II til beslutning 2007/777/EF opført en liste over tredjelande eller dele af tredjelande, hvorfra det er tilladt at importere kødprodukter og behandlede maver, blærer og tarme, der underkastes andre behandlinger som omhandlet i del 4 i det nævnte bilag, til Unionen.
(3)
Det fastsættes i beslutning 2007/777/EF, at medlemsstaterne sikrer, at sendinger af varer, der er omfattet af beslutningen, og som føres ind i Unionen, og som er bestemt til et tredjeland enten ved øjeblikkelig transit eller efter oplagring, og som ikke er bestemt til import til Unionen, kommer fra et tredjeland eller en del af et tredjeland, som er opført i bilag II til beslutningen, og er blevet underkastet den deri foreskrevne minimumsbehandling for import af sådanne varer.
(4)
Det fastsættes i Kommissionens forordning (EF) nr. 798/2008 af 8. august 2008 om fastlæggelse af en liste over tredjelande, områder, zoner og segmenter, hvorfra fjerkræ og fjerkræprodukter kan importeres til og sendes i transit gennem Fællesskabet, og krav vedrørende udstedelse af veterinærcertifikat (5), at visse varer kun må importeres til og føres i transit gennem Unionen fra tredjelande, områder, zoner eller segmenter, der er opført i del 1 i bilag I til samme forordning. Der fastsættes ved forordningen ligeledes krav vedrørende udstedelse af veterinærcertifikat for sådanne varer.
(5)
Rusland har anmodet Kommissionen om tilladelse til, at fjerkrækød og fjerkrækødprodukter, der er blevet underkastet en ikke-specifik behandling i henhold til del 4 i bilag II til beslutning 2007/777/EF, kan føres i transit gennem Unionen.
(6)
En inspektion foretaget af Levnedsmiddel- og Veterinærkontoret i Rusland har vist, at den kompetente veterinærmyndighed i det pågældende tredjeland fremlægger passende garantier med hensyn til overholdelse af EU-lovgivningen vedrørende de pågældende varers transit gennem Unionen.
(7)
Rusland bør derfor indsættes i kolonnen for kødprodukter af fjerkræ og opdrættet fuglevildt (undtagen strudsefugle) i tabellen i del 2 i bilag II til beslutning 2007/777/EF, for så vidt angår transit gennem Unionen af sådanne varer, der er blevet underkastet en ikke-specifik behandling i henhold til del 4 i samme bilag.
(8)
Det er desuden også nødvendigt at indsætte Rusland i listen over tredjelande i del 1 i bilag I til forordning (EF) nr. 798/2008, for så vidt angår transit af fjerkrækød gennem Unionen.
(9)
Beslutning 2007/777/EF og forordning (EF) nr. 798/2008 bør derfor ændres i overensstemmelse hermed.
(10)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Del 2 i bilag II til beslutning 2007/777/EF erstattes af teksten i bilag I til denne forordning.
Artikel 2
Del 1 i bilag I til forordning (EF) nr. 798/2008 erstattes af teksten i bilag II til nærværende forordning.
Artikel 3
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 15. oktober 2010.

Labels: 17
5
0
3
6